คณะอนุฯขับเคลื่อนแก้สลากแพง แถลงใช้รางวัลนำจับ-ทำใบอนุญาตขายสลาก ชงแก้กฎหมายเพิ่มโทษ คุมราคาสลากระยะยาว
วันที่ 18 เมษายน 2565 นายเสกสกล อัตถาวงศ์ ผู้ช่วยรัฐมนตรีประจำนายกรัฐมนตรี ประธานคณะอนุกรรมการขับเคลื่อนการแก้ไขปัญหาการเสนอขายหรือขายสลากกินแบ่งรัฐบาล ในราคาเกินกว่าที่กำหนด และประธานคณะทำงานเฉพาะกิจฯ พร้อม พันตรี ประพล อยู่ปาน ผู้แทนสำนักงานอัยการสูงสุด อนุกรรมการฯ และพันโท หนุน ศันสนาคม ผู้อำนวยการสำนักงานสลากกินแบ่งรัฐบาล ร่วมกันแถลงต่อผู้สื่อข่าวว่า ในวันนี้ คณะกรรมการรับทราบความคืบหน้าการคัดสรรผู้ค้านอกระบบตั้งแต่ 16 มีนาคมมีการลงพื้นที่สำรวจผู้ค้า ว่าเป็นผู้ค้าในหรือนอกระบบ 7,793 ราย เป็นผู้ขายนอกระบบ 4,367 ราย หรือไม่มีสลากเป็นของตัวเอง ต้องซื้อมาขายต่อ ทำให้ราคาสูงกว่าปกติ จะมีการนำรายชื่อผู้ค้าเหล่านี้ ให้ได้รับสิทธิโควตาสลาก เพื่อให้ได้รับสลากราคาต้นทุนส่วนความคืบหน้าการจำหน่ายสลากตามโครงการสลาก 80 บาท 1,000 จุด ปัจจุบันจะมีอำเภอที่ขาดผู้สมัคร 237 อำเภอ โดยจะมีการเพิ่มเติมให้ครบจำนวน 1,000 จุด เพื่อให้โครงการเป็นไปอย่างต่อเนื่องต่อไปสำหรับโครงการลงทะเบียนผู้ซื้อ-จองล่วงหน้าฯ นั้น จากมาตรการที่กำหนดให้ผู้มีสิทธิทำรายการซื้อ-จองล่วงหน้า ฯ ปี 2558 ที่ลงทะเบียนยืนยันตัวตน ต้องดำเนินการ Scan QR Code และยืนยันผ่านแอปฯ เป๋าตังนั้น ตั้งแต่งวด 16 มีนาคม 2565 จนถึงปัจจุบัน ผู้ซื้อ-จองล่วงหน้าปี 2558 ที่ยืนยันตัวตนเข้ามา 129,290 ราย มีจำนวน 65,365 ราย ที่โหลด QR code เพื่อให้ผู้ซื้อ Scan ผ่านแอปพลิเคชั่น Line ของสำนักงานสลากฯ ล่าสุด มีผู้ซื้อให้ความร่วมมือในการ Scan แล้ว 3,132,566 ครั้ง (จากผู้ซื้อ-จองล่วงหน้าฯ 53,943 ราย)นอกจากนี้จะมีรางวัลนำจับ พบใครขายเกินราคาให้แจ้งตำรวจ จะได้รับรางวัล 2,000 บาท และผู้ทำผิดจะถูกตัดสิทธิทันที และที่ประชุมยังเห็นชอบมาตรการสำคัญทางกฎหมายที่ควรนำมาแก้ไขจากเดิม พ.ร.บ. สลากกินแบ่งฯ มีแค่โทษปรับ ต่อไปจะมีการแก้กฎหมาย โดยมาตรการทางแพ่ง คือการแก้ไขสัญญาสำนักงานสลากฯ กับคู่สัญญา (ผู้นำสลากไปขาย) ทั้งนิติบุคคลและบุคคลธรรมดา กำหนดภาระความรับผิดชอบให้คู่สัญญาที่รับสลากไปขาย ต้องกำกับดูแลไม่ให้ขายเกินราคาที่กำหนดไว้ ไม่ว่าจะขายด้วยตนเองหรือเปลี่ยนมือไปขายโดยคนอื่น ถ้าหากคู่สัญญาทำผิด จะมีบทลงโทษทางแพ่งคือ ชำระเบี้ยปรับ และจะถูกตัดสิทธิ รวมถึงอาจกำหนดให้คู่สัญญาที่เป็นนิติบุคคลวางมัดจำ และกำหนดเบี้ยปรับเอาไว้ สำนักงานฯมีสิทธิริบมัดจำหากทำผิดสัญญา และเรียกชำระค่าปรับมาตรการทางอาญา เพิ่มโทษจำคุกมาใช้กับผู้ขายสลากเกินราคา นอกจากนี้ผู้ขายเกินราคาทำผิดซ้ำ จะมีการเพิ่มโทษอีก และอาจมีการกำหนดให้ผู้มาเป็นตัวแทนขายสลากต้องมี “ใบอนุญาต” ห้ามไม่ให้คนไม่มีใบอนุญาตขายสลาก หากฝ่าฝืนจะถูกจำคุกหรือปรับส่วนกฎหมายอื่นๆ จะมีการกำหนดบทลงโทษสำหรับผู้ที่ทำให้การขายสลากแพงขึ้นหรือปั่นราคา เช่น รวมชุดสลาก จะถือว่ามีความผิด และ แก้ไข พ.ร.บ.ป้องกันและปราบปรามการฟอกเงิน ให้ดำเนินการกับผู้กระทำผิด โดยส่งเรื่องให้ หน่วยงานด้านภาษี ตรวจสอบภาษีผู้กระทำผิดด้วยซึ่งมติเหล่านี้จะมีการนำเสนอต่อที่ประชุมคณะกรรมการชุดใหญ่ที่มีนายอนุชา นาคาศัย รัฐมนตรีประจำสำนักนายกรัฐมนตรีเป็นประธานในวันที่ 27 เมษายนนี้เพื่อขอความเห็นชอบต่อไป